Re:Zero kara Hajimeru Isekai Seikatsu

Plot

Pada permulaan cerita, Subaru Natsuki merupakan seorang yang bersikap hikikomori (seseorang menjauhkan diri mereka daripada kehidupan sosial dan hanya bermain permainan video). Pada suatu malam selepas membeli barang di sebuah kedai serbaneka, secara tiba-tiba Subaru dibawa ke dunia lain. Tidak diketahui siapa yang membawa Subaru ke dunia lain. Tidak lama kemudian, Subaru berkawan dengan seorang gadis manusia-elf berambut perak yang bernama "Satella" dan temannya, seekor kucing bernama Puck. "Satella" memberitahukan kecurian lambangnya oleh seorang pencuri budak bernama Felt. Apabila Subaru dan "Satella" dibunuh secara misteri, secara tiba-tiba Subaru hidup kembali lalu dia mendapati dia memperoleh keupayaan "Kembali oleh Kematian", membolehkannya untuk membalikkan masa sebelum mati. Subaru mengetahui bahawa nama "Satella" sebenarnya merujuk kepada Penyihir Cemburu dan dianggap pemali. Dengan bantuan Reinhard, Subaru menyelamatkan kehidupan "Satella" daripada pembunuh Elsa, yang mendedahkan identiti sebenar "Satella" ialah Emilia. Sebagai tanda terima kasih, Felt mengembalikan semula lencana itu kepada Emilia.
Selepas itu, Subaru melalui pelbagai peristiwa yang sangat perit, ganas, gembira dan sedih antaranya ialah salah faham antara Rem dan Ram; menyelamatkan budak kampung daripada anjing syaitan; mempertahankan maruah Emilia seorang manusia-elf pada pandangan orang ramai semasa pemilihan pemaisuri; pertarungan antara raksasa Ikan Paus Putih (White Whale); dan pertarungan sengit antara sekumpulan pembunuh kejam dikenali sebagai Witch's Cult diketuai oleh Petelgeuse.

Novel ringan

Ikemoto Masahito, seorang pengarah siri di MF Bunko J, mula menyedari akan kewujudan novel web ini dalam bulan April 2013 bilamana ia mulai muncul di suapan Twitternya. Dia sungguh kagum dengan penggunaan kebolehan luar biasa dalam siri ini iaitu, "Kembali oleh Kematian" dan betapa novel ini mempunyai "corak nada yang menyedihkan namun mengejutkan mengenai genre fantasi". Ikemoto mula bekerja dengan Nagatsuki untuk menyesuaikan siri ini menjadi sebuah novel ringan. Kebanyakan novel ringan sepanjang 250 muka surat, tetapi Nagatsuki menyerahkan senaskhah manuskrip yang panjangnya lebih daripada 1,000 muka surat untuk novel pertamanya, lantas memaksa Ikemoto menyuntingnya dengan banyak. Walaupun Nagatsuki ingin terlibat dalam pembangunan dunia sejak awal-awal lagi, Ikemoto merasakan bahawa lebih penting buat pembaca memahami keterlibatan watak-watak dalam siri ini. Beliau akhirnya menyusun semula kisah itu sehinggakan bahagian yang memberi tumpuan kepada dunia dan cerita latar dalam siri ini ditangguhkan sehingga arka ketiga.
Sebelum penglibatan Nagatsuki dalam Re:Zero, Shinichirō Otsuka yang merupakan seorang pengilustrasi pernah bekerja dalam penghasilan permainan video yang membuatkan Otsuka melukis latar belakang dahulu ketika menggambarkan siri. Setelah membaca novel web tersebut, Otsuka menyerahkan beberapa reka bentuk watak utama untuk Ikemoto. Reka bentuk awal Subaru membuatnya kelihatan seperti watak jahatyang Otsuka kemudian gambarkannya sebagai "bukan wajah seorang remaja lelaki". Ikemoto lantas meminta watak tersebut menjadi "lebih mesra dan kurang bengis" supaya pembaca dapat berempati dengannya semasa adegan emosi. Pada mulanya, reka bentuk watak Emilia kurang menarik. Oleh itu, beberapa ciri telah ditambah untuk menjadikannya lebih menarik. Ikemoto menyatakan bahawa dia harus sesuai dengan acuan "heroin arketip (contoh tipikal)". Rem dan Ram juga mengalami perubahan ketara daripada draf pertama: reka bentuk asal mereka kekurangan bahagian rambut yang kebiasaan, dan pakaian seragam mereka lebih labuh dan lebih "tradisional".

Novel web

Re:Zero mula diterbitkan secara bersiri dalam bentuk novel web yang disiarkan oleh Tappei Nagatsuki (menulis dengan nama pengguna Nezumi-iro Neko (鼠色猫, "Kucing Berwarna Tikus") di laman web yang dijana pengguna, Shōsetsuka ni Narō mulai 20 April 2012 sehingga kini. Setakat 13 Jun 2017, enam naskhah novel dan dua cerita sampingan telah diterbitkan, dengan kesemuanya merangkumi sejumlah 429 bab.

Novel ringan

Berikutan penerbitan novel web, Media Factory menguruskan terbitan cetakan siri ini. Novel ringan jilid pertama bersama pengilustrasi Shinichirō Otsuka mula diterbitkan pada 25 Januari 2014 dan dicetak di syarikat MF Bunko J. Sehingga Disember 2016, sebanyak 13 buah jilid telah diterbitkan merangkumi dua buah cerita sampingan. Nagatsuki and Otsuka memulakan cerita pendek baru di majalah Monthly Comic Alive yang menumpukan watak Elsa pada Ogos 2016. Sebelum ini siri ini bertumpu pada watak Petra Leyte pada 26 November 2015 yang diikuti watak kembar (Ram dan Rem) pada 27 Januari 2016.

Anime

Adaptasi siri televisyen anime diumumkan oleh Kadokawa pada Julai 2015. Siri ini diarahkan oleh Masaharu Watanabe manakala penulis skripnya ialah Masahiro Yokotani serta dianimasikan oleh studio White Fox di bawah syarikat Kodokawa. Kyuta Sakai ditugaskan sebagai pereka bentuk watak dan ketua pengarah animasi. Muzik dalam siri ini disusun oleh Kenichiro Suehiro. Kentaro Minegishi ditugaskan sebagai pengarah fotografi manakala Yoshito Takamine ditugaskan sebagai pengarah seni. Jin Aketagawa bertanggungjawab sebagai pengarah suara dalam anime ini manakala kesan bunyi dihasilkan oleh Yuji Furuya. Kakitangan-kakitangan lain dalam siri anime ini ialah Hitomi Sudo (suntingan animasi), Yu Karube (pengarah 3 dimensi), Saaya Kinjō (konfigurasi seni), Izumi Sakamoto (reka bentuk warna), Noritaka Suzuki (reka bentuk prop) dan Gōichi Iwabatake (reka bentuk prop).
Sebanyak 25 buah episod teleh ditayangkan di TV Tokyo, TV Osaka, TV Aichi, dan AT-X bermula pada 4 April sehingga 19 September 2016. Episod pertama telah dilanjutkan tayangannya sepanjang 50 minit. Episod ke-18 menambah sebanyak 2 minit lebih lama daripada episod anime biasa dengan jumlahnya sepanjang 25 minit 45 minit. Episod ke-25 menambah 4 minit dengan jumlahnya sepanjang 27 minit 15 saat.

Sambutan

Menurut berita web novel ringan LN News, siri ini telah terjual sebanyak 1 juta salinan yang telah dicetak setakat Jun 2016 dan juga terjual sebanyak 2 juta salinan pada September 2016. Siri novel ringannya pula telah terjual sebanyak 263,357 salinan, lantas mendapat tempat ke-10 dalam carta jualan terbanyak di Jepun antara November 2015 sehingga Mei 2016. Ketika itu, jilid pertama dan kedua disenaraikan dalam carta kedudukan jualan novel ringan paling terlaris dengan masing-masing telah mendapat tempat ke-35 (jilid pertama dijual sebanyak 49,194 salinan) dan ke-48 (jilid kedua dijual sebanyak 41,617 salinan). Pada tahun 2016, siri ini semakin mendapat sambutan hangat kerana mendapat tempat ke-4 dalam carta novel ringan keseluruhan tahun tersebut yang telah terjual sebanyak 1,007,381 salinan antara November 2015 sehingga November 2016.
Siri ini mendapat tempat ke-21 dalam carta siri anime paling terlaris pada 2016 dengan jualan sebanyak 68,791 unit DVD dan blu-ray.